钦定古今图书集成/明伦汇编/闺媛典/第013卷 > 《拟古》刘永之
## 钦定古今图书集成/明伦汇编/闺媛典/第013卷 > 《拟古》刘永之

南国有佳人，秀色丽春阳。素手弄机杼，织绮向兰房。
凉宵步玉阶，罗袜霑微霜。坐愁容华歇，中宵理丝簧。
凤笙欢未彻，瑶瑟怨何长。哀响激林木，回车动华堂。
借问此何曲，新声奏宫商。东邻有游子，闻之感中肠。
愿持五杂组，系君罗襦裳。携手共游衍，卒岁以翱翔。
中情莫自致，脉脉怀内伤。